Papersnake/gushiwen huggingface dataset:
槿花
董嗣杲（宋代）

仿佛戎葵劲且柔，托名日及叹生浮。
苦怜相态无多艳，空缀郊原度一秋。
红澡暮零篱□上，翠深凉过屋山头。
风英掩映枯茅把，勾引行人觅酒流。
寄郭潜夫
唐庚（宋代）

我昔游泸江，泛舟奔楚宫。黔江自南来，胥会涪之东。

黔江清且碧，泸江浊而红。红碧不相入，分流如卧虹。

群潴激湍涛，汹涌成战攻。须臾尽变浊，混混颜色同。

清固不胜浊，此理天下通。君视开成间，牛李争长雄。

要之赞皇子，不胜太牢公。物理自古然，徘徊叹无穷。
送七主簿赴龙水
范祖禹（宋代）

山行水逶迤，郁屈如盘龙。
缘溪夹修竹，被岭多长松。
悬门倚岩石，终日对青峰。
初仕昔为宰，读书过三冬。
忘机狎鸥鸟，劝稼亲老农。
讼庭可罗雀，铜印苍藓封。
尔来三十年，梦想幽人踪。
风尘京洛间，邑子或相逢。
晚岁上玉堂，天门深九重。
缅思寒潭碧，一洗我心胸。
送子西南归，恨无羽翼从。
为我谢邦人，今愧白发容。
满庭芳
陈晔（宋代）

翠竹阴团，绿荷乡嫩，朝来和气盈盈。薰风楼阁，玉燕梦初成。便有功名壮志，持符节，麟虎频。更归来后，挂冠神武，四海□高名。

今年，方八十，莱衣舞处，岨拜霞觥。想笙歌递奏，鼎沸欢声。何用渠渠颂祝，自应合、福禄安荣。丹台上，玉清山籍，金字注长生。
翁养源因先冢瑞松作亭求诗
汪藻（宋代）

樛枝偃盖蔚相扶，绝胜分封五大夫。天遣岁寒双干合，人言江大百城无。

闻孙为表祠丛胜，好事争传宰树图。肯学并柯桃与李，四时佳色照黄垆。
送林新国还黄岩
王弼（明代）

晓寒开祖帐，清雪映离觞。为客年华尽，还家道路长。

江山留赏玩，乡邑重衣裳。想见吟边兴，春湖共渺茫。
雨中马上闻经畬道人讣音
永珹（清代）

蚤知勿药翻长往，悔不临行重问看。挥泪山川同黯淡，伤心风雨倍萧寒。

何堪少小频携手，顿遣归来剩抚棺。从此瑶琴难再鼓，诗成无意费吟安。
临川洪守游南湖命予赋诗
徐恢（宋代）

芙蓉堂前春水绿，芙蓉堂后春花开。
芙蓉堂中醉歌舞，芙蓉堂下车如雷。
轻舟弄水买一笑，游人竞逐墙阴来。
浪痕不受尘滓涴，东风吹入黄金杯。
秋千欲上采绳稳，老翁稚子连声催。
遨头春思浓似酒，剧饮谁能问升斗。
博山香软珠帘低，坐客请行时被肘。
觥筹交错兴未已，更着山肴并野蔌。
归来门巷影散乱，舍南舍北黄埃走。
轻衫短帽亦不恶，追欢岂落醉翁后。
小姬顾盼扬秋波，十十五五细马驮。
红旗夹道映斜日，金钗坠处肩相摩。
旁观定自双眼饱，但见两脸生微涡。
从今湖上愈清好，纖腰长袖成奔梭。
冥搜付与纸上语，朱颜为我商声歌。
愿公归侍玉皇侧，更向西湖弄春色。
春日郊行次平野韵
王舫（宋代）

楚泽凄凉笑屈原，行吟如在浣花川。
风回别墅闻桐角，烟冷荒郊挂纸钱。
麰麦正香田舍乐，茅柴初熟酒家连。
锦囊收拾归来晚，踏月闲敲款段鞭。
成都
钱惟演（宋代）

武侯千载有遗灵，盘石刀痕尚未平。
巴妇自饶丹穴富，汉庭还责碧砮征。
雨经蜀市应和酒，琴到临邛别寄情。
知有忠臣能叱驭，不论云栈更峥嵘。
雨中看紫芍药
黄氏（明代）

妆楼初下自倾成，冉冉香生绣户清。
厌说广陵春色暮，胭脂和泪雨中倾。
凭桥为张以诚作
顾甗（明代）

青溪曲绕帝城遥，处处垂杨接画桥。
春色十分金谷酒，月明五夜玉人箫。
鸦翻夕照伤心丽，马蹀香尘满目骄。
谁识年年倚阑客，长陪鸥鹭戏秋潮。
赠兰溪董遵道
林光（明代）

贡选归来暂舣舟，十年相别话还投。秋光满眼休辞醉，世计催人易白头。

己未叠经新甲子，重阳又迫旧严州。东阳寿酒樽封远，笑把篇诗为子酬。
入山得焦弱侯书有感
李贽（明代）

海内存知己，天涯若比邻。
古人聊自遣，此语总非真。
学问多奇字，观书少斫轮。
何时策杖屦，共醉秣陵春？
青衣赋
蔡邕（两汉）

金生砂砾，珠出蚌泥。叹兹窈窕，产于卑微。盼倩淑丽，皓齿蛾眉。玄发光润，领如螬蛴。纵横接发，叶如低葵。修长冉冉，硕人其颀。绮袖丹裳，蹑蹈丝扉。盘跚蹴蹀，坐起昂低。和畅善笑，动扬朱唇。都冶武媚，卓砾多姿。精慧小心，趋事若飞。中馈裁割，莫能双追。关雎之洁，不陷邪非。察其所履，世之鲜希。宜作夫人，为众女师。伊何尔命，在此贱微！

代无樊姬，楚庄晋妃。感昔郑季，平阳是私。故因锡国，历尔邦畿。虽得嬿婉，舒写情怀。寒雪翩翩，充庭盈阶。兼裳累镇，展转倒颓。昒昕将曙，鸡鸣相催。饬驾趣严，将舍尔乖。蒙冒蒙冒，思不可排。停停沟侧，噭噭青衣。我思远逝，尔思来追。明月昭昭，当我户扉。条风狎猎，吹予床帷。河上逍遥，徙倚庭阶。南瞻井柳，仰察斗机。非彼牛女，隔于河维。思尔念尔，惄焉且饥。
晚过灵室
韩淲（宋代）

溪浅寒光合，山横夜气深。拥炉诗触拨，举白醉侵寻。

话久销尘虑，情忘见道心。断霞明别渚，霏雾锁遥岑。
水龙吟 荷花为子掞赋
张惠言（清代）

西洲一夜温香，随风和梦枝头住。红衣翠袖，何人知道，横塘日住。

一水盈盈，千情脉眠，回头频误。向天涯远道，相思万里，便采得，遗谁去？

直是寻莲等藕，好三春、过却佳期无数。多少缠绵，而今看取，苦心如许。

烟学愁容，雨偷泪色，芳尘何处？只月明、一片依然省识，凌波微步。
颂古四首
释景元（宋代）

不触又不背，徒劳生拟议。
开口更商量，白云千万里。
早春寄景仁 其一
司马光（宋代）

辛夷花烂开，故人殊未来。愁看柳渐绿，忍更折残梅。
小阁后薙草
岳珂（宋代）

当暑凉风惬北窗，半庭蒿棘碍支床。
无共可继陈朝曲，有草已支陶径荒。
幸可一缣供厩枥，便容四坐接杯觞。
醉歌家有秦声妓，且为治芜一奋{迎去辶}。
正月二十七日江邻几杜挺之刘原甫贡甫韩持国
梅尧臣（宋代）

昨日会饮我後至，谁欲比我为王戎。
笑知卿辈意易败，起诮便与俗物同。
似过黄公酒垆下，嵇阮不见修竹中。
杳尔山河隔千里，此心正有古人风。
和潘仲严八绝 其一 春晴
郑刚中（宋代）

午梦悠飏一蝶轻，隔窗惊觉捣茶声。偶然樽酒得佳趣，半夜花间灯火明。
赋向伯共五老小山六言五绝
胡寅（宋代）

头法想应得髓，好奇那复忘疲。
此石未同瓦砾，耆年直是儿嬉。
春日杂兴十首
秦观（宋代）

寝瘵倦文史，驾言从遨嬉。
颸风举遥漵，规日丽清漪。
含桃粲朱实，杜若怀碧滋。
娉娉弱絮堕，圉圉文鲂驰。
明霞廓远瞩，哀禽搅离思。
缛草天际合，孤云川上移。
宽闲绝轮鞅，重复多路歧。
信美难久伫，归欤从所治。
将赴会稽过杭州宝月大师法喜堂
沈遘（宋代）

悠悠十年别，惚惚一梦中。故人已白发，相对一病翁。

日短语不尽，潮生舟复东。自笑更自愧，此身犹飞蓬。
太常引
沈端节（宋代）

三三五五短长亭。都只解、送人行。天远树冥冥。怅好梦、才成又惊。

夜堂歌罢，小楼钟断，归路已闻莺。应是困＿腾。问心绪、而今怎生。
壬午春偕侄孙菊园泛舟盛泽至分防署内访汪竹轩长史舟次因赋七律六首 其一
安昶（清代）

朝临虎埠暮吴江，一抹春山倒影双。古道重添新样色，渔舟犹唱旧时腔。

堤杨引入青云路，池草微迎绿绮窗。屋角桃花经鸟散，随风轻点木兰艭。
游虎丘山
吴从善（宋代）

两岸黄堆罢亚香，月波金泻乱波光。
不驱风露归囊锦，安得新诗郁鬯凉。
秋夕对月
罗隐（唐代）

夜月色可掬，倚楼聊解颜。未能分寇盗，徒欲满关山。

背冷金蟾滑，毛寒玉兔顽。姮娥谩偷药，长寡老中闲。
松江舟次
陈锦（清代）

野航镫火照人行，辗转篷窗梦不成。春水有声风信恶，夜潮无力月弦平。

烟横周浦孤村晚，浪扑龙华十里晴。两岸梨花双桨雨，从新句起别离情。
赵子昂画谢幼舆丘壑图
姚式（元代）

黄尘污人廊庙具，萧散风流谁比数。清言善画浪相传，遗恨千年机上女。
新晴
王炎（宋代）

度腊殊多雨，开年亦未晴。
地卑常础润，月堕忽霜明。
茅舍烟犹湿，秧畴水可耕。
幽花并细草，随意也欣荣。
书斋壁
陆游（宋代）

老病人扶气力微，阑干西角立斜晖。
流年冉冉功名误，新冢累累故旧稀。
仗马曾鸣宜永弃，牧抵虽乳敢言归？住庵活计无多子，只要筇枝与衲衣。
偈颂八十五首
释妙伦（宋代）

自把碌砖空里掷，必端自打自家头。
酌然自痛自难说，自著摩挲归去休。
黎氏旌节荣奖
霍与瑕（明代）

寒少衣裳饥少粱，青春茹苦守空房。三千世界贞心在，半百年华悲恨长。

独鹤将雏窠朗月，慈乌傍母宿清霜。霜寒月冷秋风起，满院飘丹桂子香。
幽怀次杜少陵赠韦左丞韵
张萱（明代）

维天实生我，有此七尺身。老计久已拙，幽怀聊复陈。

男儿一堕地，谁非传舍宾。下愚不可移，上智本有神。

我自友千古，安用朝夕亲。烟霞日啸傲，泉石相比邻。

不必鼓凿坯，何必数问津。彼已日凿窍，谁复能还淳。

茫茫宦海阔，末路多沉沦。一饱叹无时，空负驹隙春。

掷我千金躯，染彼万斛尘。吁嗟人间世，干禄亦苦辛。

既枉不可直，一屈难再伸。胡为探重渊，撄此颔下鳞。

浮荣何足慕，行乐自有真。物情我自谙，世态汝自新。

不识富与贵，焉知贱与贫。掉臂问坦途，缓步且退踆。

往来桃花源，果哉非避秦。振衣骊峰巅，濯足榕水滨。

浩然脱羁绁，天子不得臣。物亦各有性，龙性终难驯。
水龙吟 题沈晓沧年丈炳垣月夜渡海卷
黄燮清（清代）

阵云冷压艨艟，片帆如叶烟涛里。忧时感遇，临流慷慨，素娥知未。

潮打征袍，雷轰虞鼓，睡龙惊起。但浩歌击楫，问天不语，无人会、苍茫意。

将帅星辰有几。闪燐芒，欃枪犹指。酒酣烛灺，望空搔首，壮心不已。

柱倚南天，剑横北斗，男儿谁是。待扶桑日出，馀腥断瘴，借银河洗。
梅花集句 其八十九
李龏（金朝）

花压栏干春昼长，玉中还有辟邪香。少陵苦被花相恼，可是无心赋海棠。
春色三首
项安世（宋代）

堕粉瓢红迹已陈，却将春色付何人。
东君老去都平施，绿幕连天一样新。
次韵韶美失舟闵书
王十朋（宋代）

医师笼参朮，良将枕戈矢。儒生嗜底物，书卷挂口齿。

刘侯西南来，岁月十首尾。闭门阅古今，过眼分亥豕。

异书照神藜，奇字哭妖鬼。许身如蠹鱼，文字共生死。

风流反得罪，去国果谁耻。仙舟载秘阁，便腹贮名理。

江神亦世情，逐客多不喜。厄同焚书秦，恶类灭邢燬。

沾濡遍箱箧，痛惜到骨髓。我初闻为惊，终夜成坐起。

得君诗细读，罪己不罪水。愿言坐啸馀，书著子刘子。
夜行船•花底私语
彭孙遹（清代）

半蝉鸳绡轻蘸碧。软春纤湘纨无力。圆靥初分，横波欲泻，心事有谁知得。

解意芳姿偏作剧。故意儿弄人羞涩。笑指莲花，向侬偷问，可似粉郎颜色。
江南乐四首
陈邦瞻（明代）

门前潮水来，朝来暮还落。
动作经年行，始悟欢心薄。
穷吟
陈纪（宋代）

穷吟之外百无功，鬓发萧萧渐已翁。
自枕书眠听夜雨，偶然襟去纳雌风。
男儿未死身难量，豪杰虽贫气未穷。
缓步短筇谁会得，野花啼鸟夕阳红。
袁州州学记
李觏（宋代）

皇帝二十有三年，制诏州县立学。惟时守令，有哲有愚。有屈力殚虑，祗顺德意；有假官借师，苟具文书。或连数城，亡诵弦声。倡而不和，教尼不行。

三十有二年，范阳祖君无泽知袁州。始至，进诸生，知学宫阙状。大惧人材放失，儒效阔疏，亡以称上意旨。通判颍川陈君侁，闻而是之，议以克合。相旧夫子庙，狭隘不足改为，乃营治之东。厥土燥刚，厥位面阳，厥材孔良。殿堂门庑，黝垩丹漆，举以法。故生师有舍，庖廪有次。百尔器备，并手偕作。工善吏勤，晨夜展力，越明年成。

舍菜且有日，盱江李觏谂于众曰：“惟四代之学，考诸经可见已。秦以山西鏖六国，欲帝万世，刘氏一呼，而关门不守，武夫健将，卖降恐后，何耶?诗书之道废，人惟见利而不闻义焉耳。孝武乘丰富，世祖出戎行，皆孳孳学术。俗化之厚，延于灵、献。草茅危言者，折首而不悔；功烈震主者，闻命而释兵；群雄相视，不敢去臣位，尚数十年。教道之结人心如此。今代遭圣神，尔袁得贤君，俾尔由庠序，践古人之迹。天下治，则谭礼乐以陶吾民：一有不幸，尤当仗大节，为臣死忠，为子死孝。使人有所赖，且有所法。是睢朝家教学之意。若其弄笔墨以徼利达而已，岂徒二三子之羞，抑亦为国者之忧。”

此年实至和甲午，夏某月甲子记。
送别邹校长炽昌兼柬诸同事 其二
郑国藩（清代）

去去从兹别，春风二月天。离怀馀旧雨，行色壮吟鞭。

马齿惭吾长，鸿泥自夙缘。珠江千里隔，后会定何年。
病起酬廷老傅十三丈
华镇（宋代）

既有吾身似老聃，却无道术类苏耽。阴阳授气还非壮，湿燥因苏岂易堪。

动戒荒嬉情谩切，坐膺消渴理宜甘。见贻药石诚多愧，乡党无徵只自惭。
忆王孙
蔡伸（宋代）

凉生冰簟怯衣单。明月楼高空画栏。满院啼螀人未眠。掩重关。乌鹊南飞风露寒。
有客对酌
黄裳（宋代）

花间人面是谁家，何似才华对物华。百五时应来合醉，三千宾客不须誇。
秋日百穀以其群从见存把扇对酒漫赋寄怀
邢侗（明代）

爱弟邻庄意气雄，托将书札及秋风。
乍抛渔猎游初薄，才隔池塘梦已工。
狼籍素纨霜杵色，绸缪香露菊花丛。
相看两地成追忆，练影云封入望同。
阳溪丙舍二首 其二
严绍宗（明代）

烟波十里閒吾庐，曲曲芦花入小渠。聊复艺蔬成野圃，偶然种小即幽居。

鸿冥谁复争周粟，牛角常悬是汉书。溪水粼粼试芳饵，豳风输我一竿渔。
偈颂三十八首
释如净（宋代）

解地祥和布袋头，虚空豁达逞风流。
去赤得，住亦得，
大用现前无轨则。
梦回
邓深（宋代）

日日风吹雨，秋深寒气催。
檐声中夜断，月色上窗业。
冷砌虫吟隐，幽屏蝶梦回。
明朝应露重，晚菊正宜开。
题圆融庵藏书坞辋川图 其二
释慧空（宋代）

横涧老蛟松夭矫，埋云古洞石嵌空。芒鞋竹杖如堪画，乞与寒岩作主翁。
西峰院
林嗣复（宋代）

参遍曹溪众所钦，玄堂虚寂砌虫吟。
定回瞑目谁相顾，好鸟衔花下翠林。
忆秦娥·娇滴滴
佚名（宋代）

娇滴滴。双眉敛破春山色。春山色。为君含笑，为君愁蹙。多情别後无消息。此时更有谁知得。谁知得。夜深无寐，度江横笛。
题顾子丰乘槎图
屈大均（明代）

上为云汉下黄河，一苇中凌万里波。牛斗繇来在足下，休从织女问如何。
富池寓怀
董嗣杲（宋代）

求佚徒将意揣摩，临高又惜岁蹉跎。
隔江山秃秋烟空，入树风号夜浪多。
童子得钱思远引，邻翁借酒强高歌。
谩传客路饶孤笛，若老山村只短蓑。
送许东传
李新（宋代）

碧霄已觉少微明，帝所行看召老成。
好梦谩依淮水去，秋风空见雪山轻。
衣冠几许披云雾，父老于今识弟兄。
黄阁他年开月旦，想公终不解忘情。
老猎
舒岳祥（宋代）

少壮登山脚似飞，张弓安肯拟狐狸。
老来犹向儿孙放，放著南山射虎时。
题烈山
释道生（宋代）

舟船来往此登临，酹酒烧钱虑转深。
大抵人心自巇险，心空山岳自平沈。
和石亭伯父山房即事
李鼎元（清代）

梨花如雪柳如丝，正是蜂狂蝶乱时。席上每留将尽酒，阶前常剩著残棋。
菊庄八咏为海虞陈公赋题 其二 漠漠水田飞白鹭阴阴夏木啭黄鹂
韩雍（明代）

万顷白云迷属玉，千章绿树唤仓庚。捲帘独自草堂坐，望入海天无限情。
自勉
陆游（宋代）

妄出真成错，归耕惜已迟。
褐温贫始觉，饭美淡方知。
身外元无易，情中自有诗。
穷源那得止，瞑目以为期。
送杓孙随侍上虞
楼钥（宋代）

阿斗生来十五年，未曾一日去翁前。
闻诗勿废家庭问，习吏仍翁城旦篇。
婚宦有涯真是幸，巾箱所蓄要相传。
荣罍虽小性非鲁，口授诗书加爱怜。
秋日早朝（一作秋日候扇）
许浑（唐代）

宵衣应待绝更筹，环佩锵锵月下楼。井转辘轳千树晓，

锁开阊阖万山秋。龙旗尽列趋金殿，雉扇才分见玉旒。

虚戴铁冠无一事，沧江归去老渔舟。
送王取道二首 其二
赵鼎臣（宋代）

凛然孝子与忠臣，恩义双全在一身。来作会稽千里雨，去为东武万家春。

定将清净安齐俗，空有讴歌戴越民。想过故乡须少驻，晓行方见锦衣新。
客珠崖怀罗浮寄山中诸子三十韵 其九
成鹫（清代）

当时一入便忘还，分得云房屋半閒。笑我住来仍渡海，输他飞去不离山。

抛将松竹无田地，领取生涯有死关。庵主纵归难得见，孤峰从此绝跻攀。
寄育王东生和尚
释云岫（宋代）

三十余年无故人，只留云外伴间身。
夜来梦入宸奎阁，户牖重开见日轮。
和朱元晦九曲櫂歌
欧阳光祖（宋代）

仙人驾船朝上真，三曲溪流日浅清。
读书岩前闻鹤唳，恐是旧时弦诵声。
题画竹扇寄友
蒲寿宬（宋代）

明月二千里，清风一万竿。
相思写不得，写出梦来看。
冷泉解后友人留饮
陈起（宋代）

倦叟寻芳藉短筇，故人解后一尊同。
明霞浸水疑铺锦，彩阁横溪俨卧虹。
猿去复归啼晓嶂，僧来相伴立春风。
雪涛湍激开寒闸，涤尽尘襟万虑空。
七夕诗
卢纶（唐代）

凉风吹玉露，河汉有幽期。星彩光仍隐，云容掩复离。

良宵惊曙早，闰岁怨秋迟。何事金闺子，空传得网丝。
曾子易箦
佚名（先秦）

曾子寝疾，病。乐正子春坐于床下，曾元、曾申坐于足，童子隅坐而执烛。童子曰：“华而睆，大夫之箦与？”子春曰：“止！”曾子闻之，瞿然曰：“呼！”曰：“华而睆，大夫之箦与？”曾子曰：“然。斯季孙之赐也，我未之能易也。元，起易箦。”曾元曰：“夫子之病革矣，不可以变。幸而至于旦，请敬易之。”曾子曰：“尔之爱我也不如彼。君子之爱人也以德，细人之爱人也以姑息。吾何求哉？吾得正而毙焉斯已矣。”举扶而易之。反席未安而没。
秋吟献李舍人
施肩吾（唐代）

肠结愁根酒不消，新惊白发长愁苗。

主司傥许题名姓，笔下看成度海桥。
清平乐
晏几道（宋代）

寒催酒醒。晓陌飞霜定。背照画帘残烛影。斜月光中人静。

锦衣才子西征。万重云水初程。翠黛倚门相送，莺肠断处难声。
无题
厉文翁（宋代）

滟澦拓瞿唐，二孤障澜蠡。
大哉神禹功，天地相终始。
病笃吟
赵顺孙（宋代）

不见人烟空见花，烟笼寒水月笼沙。
人生自古谁无死，莫怨东风当自嗟。
读龙胜尊者语
释德洪（宋代）

鼓声无作者，有作必有处。乃知毕竟空，诳惑凡耳故。

镜象无生毕，生毕则有体。乃知毕竟空，诳惑凡眼尔。

以我如实知，法无心外者。若人见自心，一切如幻化。
和张倅唐英咏梅十四首 其三
陈傅良（宋代）

因山为高下，因水为纵横。恣花欲何之，勿挠所性清。

却愁雪太深，瞻言不胜情。有时亦肯来，当我户牖明。
和子远官牌夹口韵是日闻官军破虔贼
王之道（宋代）

滞留嗟是役，艰险笑吾生。
此去和风顺，朝来虔贼平。
湖山争喜气，雁鹜送欢声。
千里前塘路，应知客念轻。
归报德再用前韵
朱熹（宋代）

几枝藤竹醉相携，何处千峰顶上归。正好临风眺平野，却须入上避斜晖。

酒边泉溜寒侵骨，坐上岚光翠染衣。踏月过桥惊易晚，林坰回首更依微。
系乐府十二首 其十一 古遗叹
元结（唐代）

古昔有遗叹，所叹何所为。有国遗贤臣，万事为冤悲。

所遗非遗望，所遗非可遗。所遗非遗用，所遗在遗之。

嗟嗟山海客，全独竟何辞。心非膏濡类，安得无不遗。
丙除夜泊舟东湖用白石归苕溪韵书怀
徐端（清代）

空山岁晚足堪娱，残雪千峰水半湖。
明发临风相诸弟，共扶白发进屠苏。
二十二日自北沙移舟作是日闻贼革面
陈与义（宋代）

宛宛转湖滩，遥遥隔城邑。
是时雨初霁，众绿带余湿。
晓泽澹不雨，菰浦觉风入。
我生莽未定，世故纷相袭。
靦然贺兰面，安视一坐泣。
岂知虎与狼，义感功反集。
尧俗可尽封，呜呼吾何及。
气苏巨浸内，未恨乏供给。
日历会有穷，吾行岂须急。
近树背人去，远树久凝立。
聊以忧世心，寄兹忘怏悒。
萧洒参军宇六首 其三
韦骧（宋代）

萧洒参军宇，郊原咫尺分。门前涨溪水，屋角露山云。

白鸟斜阳见，鸣榔半夜闻。安知名利境，驰骋共纷纷。
为查雨亭题遗峰补卉册六首 其六
华蘅芳（清代）

我已三年辍咏歌，披图涕泪忽滂沱。先人亦有倪黄癖，不及君家韵事多。
食后闲步
郑清之（宋代）

乞得闲身入钓台，柳眉舒尽见桃腮。
山中历日花开落，物外交朋鹤去来。
更展书窗延竹影，剩翻隙地长梅栽。
春寒无赖欺霜履，健倒应愁破绿苔。
雪夜
陆游（宋代）

雪声如飞沙，风声如翻涛，三更天地闇，雪急风愈豪。
颇疑虚空中，鬼神战方鏖，胜负要一决，利兵未肯櫜。
我如堕重围，百计无由逃。
僵缩不能寐，起坐拥故袍。
自叹老益贫，庭草常不薅；惟酒不惮费，贷券如山高。
园蔬甘且柔，味不减豚羔。
醉此风雪夕，聊忍抱瓮劳。
次杨监簿新辟小西湖韵
姚勉（宋代）

搜奇抉异三十载，此湖如玉韫而待。发源远自锦江来，汇流近与柴门对。

山川融结自古有，造物扃藏深意在。瘦筇曾作日寻讨，一见便觉天广大。

两山宛似南北峰，况有层塔相映带。芰荷十里萼绿华，雪月三千银色界。

深藏最有君子意，自衒殊非小人态。西湖每遇苏雪堂，妙句尚忆秦淮海。

此湖端为旧游发，㘲重未信吾州隘。铁庵蜀珍坡仙派，下笔作诗风雨快。

从今新瑞次古杭，敢贺此湖贡庆会。
秋夜月·当初聚散
柳永（宋代）

当初聚散。便唤作、无由再逢伊面。近日来、不期而会重欢宴。向尊前、闲暇里，敛著眉儿长叹。惹起旧愁无限。
盈盈泪眼。漫向我耳边，作万般幽怨。奈你自家心下，有事难见。待信真个，恁别无萦绊。不免收心，共伊长远。
再和云龙歌留陆务观西湖小集且督战云
杨万里（宋代）

我愿身为云，东野化为龙。
龙会入渊云入岫，韩子却要长相逢。
作意相寻偏不值，不知今年是何岁。
剡藤玉板赠一番，延珪鸟丸洒未乾。
乃是故人陆浚仪，诗骨点化黄金丹。
谓宜天禄贮刘向，不然亦合云台上。
却令去索催租钱，枉却清风明月三千篇。
夜装明发走不彻，半篙剌碎严滩月。
老夫不愿万户侯，但愿与君酒船万斛同拍浮。
老夫不怯故将军，但怯与君笔阵千里相追奔。
少陵浣花旧时屋，太白青山何处坟。
二仙死可埋丘阜，二仙生可著韦布。
名桂广寒宫里树，非烟非云亦非雾。
长使玉皇掉头诵渠句，诗府谁得玉匙开。
诗坛谁授黄钺来，留君不住君急回。
不道西出阳关无此杯，西山金盆尽渠颓，
斯游明日方怀哉。
挽芸居二首
周端臣（宋代）

天地英灵在，江湖名姓香。
良田书满屋，乐事酒盈觞。
字画堪追晋，诗刊欲遍唐。
音容今已矣，老我倍凄凉。
抛球乐
李从周（宋代）

风罥蔫红雨易晴。病花中酒过清明，绮窗幽梦乱于柳，罗袖泪痕凝似饧。冷地思量着，春色三停早二停。
登果老山 其一
陈廷对（明代）

独步寻芳迹，厜㕒万石巉。山城邻凤水，地阜接龙岩。

日晒晴沙网，风扬晚渡帆。清音时入耳，鼓吹杂松杉。
岁尽
晁公溯（宋代）

岁尽余一候，年侵怀百忧。
人生汉南树，节物剑西州。
风榭梅花委，春杯柏叶浮。
峨眉有佳色，领览为登楼。
霜天晓角（九日苏堤）
高观国（宋代）

霜清水碧。冷浸红云湿。休说季伦锦帐，山南岸、更花密。

露滴。空翠幂。两峰开霁色。不为秾妆一醉，西风帽、为谁侧。
罗浮山 其二
李亨（唐代）

危峰削壁郁岧峣，贝阕珠宫隐泬寥。月映梅花来素女，风鸣松桧奏仙韶。

高吟只恐惊银汉，扶醉还能度铁桥。闻道蟠桃今已熟，定应青鸟远相招。
和李大夫嗣真奉使存抚河东
杜审言（唐代）

六位乾坤动，三微历数迁。讴歌移火德，图谶在金天。

子月开阶统，房星受命年。祯符龙马出，宝箓凤凰传。

地即交风雨，都仍卜涧瀍.明堂唯御极，清庙乃尊先。

不宰神功运，无为大象悬。八荒平物土，四海接人烟。

已属群生泰，犹言至道偏。玺书傍问俗，旌节近推贤。

秩比司空位，官临御史员。雄词执刀笔，直谏罢楼船。

国有大臣器，朝加小会筵。将行备礼乐，送别仰神仙。

城阙周京转，关河陕服连。稍观汾水曲，俄指绛台前。

姑射聊长望，平阳遂宛然。舜耕馀草木，禹凿旧山川。

昔出诸侯上，无何霸业全。中军归战敌，外府绝兵权。

隐隐帝乡远，瞻瞻肃命虔。西河偃风俗，东壁挂星躔。

井邑枌榆社，陵园松柏田。荣光晴掩代，佳气晓侵燕。

雨霈鸿私涤，风行睿旨宣。茕嫠访疾苦，屠钓采贞坚。

人乐逢刑措，时康洽赏延。赐逾秦氏级，恩倍汉家钱。

拥传咸翘首，称觞竞比肩。拜迎弥道路，舞咏溢郊鄽。

杀气西衡白，穷阴北暝玄。飞霜遥渡海，残月迥临边。

缅邈朝廷问，周流朔塞旋。兴来探马策，俊发抱龙泉。

学总八千卷，文倾三百篇。澄清得使者，作颂有人焉。

莫以崇班阂，而云胜托捐。伟材何磊落，陋质几翩翾.

江海宁为让，巴渝转自牵。一闻歌圣道，助曲荷陶甄。
答王内翰范舍人
欧阳修（宋代）

相从一笑欢无厌，屡获新篇喜可涯。
自昔居前诮◇秕，幸容相倚媿蒹葭。
白麻诏令追三代，青史文章自一家。
我亦谏垣新忝命，君恩未报发先华。
凤栖梧（题泥溪驿）
卢氏（宋代）

蜀道青天烟霭翳。帝里繁华、迢递何时至。回望锦川挥粉泪。凤钗斜亸乌云腻。

钿带双垂金缕细。玉佩玎珰，露滴寒如水。从此鸾妆添远意。画眉学得远山翠。
偈一百二十首 其四十八
释怀深（宋代）

有一皆伎俩，尽是人妄想。少府打手力，笑杀韩官长。
和叶先生韵
吴芾（宋代）

杯酒忘怀不计巡，少年行乐肯输人。
年来性复便疏懒，老去谁能浪苦辛。
春暖园林花放早，月长庭院燕来频。
物华正尔撩诗思，况得诗翁好句新。
同吴西林泛舟西溪看梅
厉鹗（清代）

缓棹纵遥目，心与春流平。邀侣以事解，得朋因寡营。

峰色烟上霁，竹风沙外清。一夜丛梅发，几处山窗明。

香中林鸟语，引我沿溪行。积翠点残雪，阴淡寒自生。

西崦未云夕，东畬方可耕。稚子肯迎客，花间启柴荆。
初至金陵酬李吏部于田
李三才（明代）

飘泊愁谁语，艰难喜尔同。
客心秋草外，世事酒杯中。
野色侵船黑，江波荡晚空。
相看无限泪，不是泣途穷。
寄杨简侯表弟
斌椿（清代）

五年林下纵清谈，策马西陲我未堪。今日定教君艳羡，杏花时节在江南。
谢程帅袁制使
陈造（宋代）

会青媲熊胆，入眼冰雪如。
疎云放佳月，赤眚为之除。
自拭乌皮几，日课蝇头书。
政使堂下笑，矻矻糟粕余。
逍遥咏
宋太宗（宋代）

矿炼真金色，菩提道果成。
仙人持忍辱，胥国福众生。
教法堪依信，勤修猛要精。
若能功行满，故是达三清。
秋夜
李简（宋代）

六合湛明月，高斋月影中。池浑成积水，人似在遥空。

清响风敲竹，秋痕露浣桐。悠然云汉表，应许梦魂通。
听客谈中华时事感赋
张玉书（清代）

闻道中原逐鹿忙，连天烽火起萧墙。乍收铁道为官业，忽报城都作战场。

倡首何人除弊政，倾心举国立新章。兴衰毕竟因时异，眼看曼殊国祚亡。
读林择之二诗有感 其一
朱熹（宋代）

笋舆随望入寒烟，每诵君诗辄黯然。今夜定知连榻梦，一时飞堕锡山前。
花犯 木芙蓉
黄公绍（唐代）

翠奁空、红鸾蘸影，嫣然弄妆晚。雾鬟低颤。飞嫩藕仙裳，清思无雾。

象床试锦新翻样，金屏连绣展。最好似、阿环娇困，云酣春帐暖。

寻思水边赋娟娟，新霜□旧约，西风庭院。肠断处，秋江上、彩云轻散。

凭谁向、一筝过雁。细说与、眉心杨柳怨。且趁此、菊花天气，年年寻醉伴。
送拔寔彦卿被召之翰林直学士
成廷圭（元代）

天上仙人紫绮裘，偶题明月到扬州。日边使者徵方急，泉下奸臣死亦羞。

宣室正思前席问，淮南谁赋小山幽。玉堂信与人间隔，肯为琼花更少留。
题毕少董翻经图
杨万里（宋代）

宋生把卷读且指，李生把卷问奇字。
榻上坐著一老子，右手秉笔祖左臂。
春秋论语训傅成未成，胸中有话颇欲告两生。
欲呼小白拉重耳，同讨犬戎尊帝京。
蚕妾不解事，两生未可语。
冬郎政儿痴，谁能复怜许。
翻经未了报归期，携书归来献玉墀。
胡沙满面无人识，回首两生斗南北。
一翦梅·闷蕊惊寒减艳痕
张炎（宋代）

闷蕊惊寒减艳痕。蜂也消魂。蝶也消魂。醉归无月傍黄昏。知是花村。知是前村。
留得闲枝叶半存。好似桃根。不似桃根。小楼昨夜雨声浑。春到三分。秋到三分。
八月八日发潭州后得绝句四十首
赵蕃（宋代）

大琛酒价旧知名，樟树姑洲得并行。
晨起亟思谋一醉，远钟已作叫岩声。
平父求笋炙既并以法授之乃用往岁张安国诗韵为谢辄复和答
张栻（宋代）

知君友竹君，宁使食无肉。更哦脯笋诗，句妙骚可仆。

南公鲑菜伧父齑，嗜好自尔元非痴。君但将从力啖此，大胜折腰乡里儿。
月琴吟赠程禹仲
仇远（元代）

我月太古色，我琴太古音。
色见音声求，焉能知我心。
月到茅亭夜亭午，据梧坐看胎仙舞。
本无圆缺无亏盈，心迹双清游太古。
笑渠空向广寒游，记得霓裳羽衣谱。
寄谷山长老
齐己（唐代）

游遍名山祖遍寻，却来尘世浑光阴。肯将的的吾师意，

拟付茫茫弟子心。岂有虚空遮道眼，不妨文字问知音。

沧浪万顷三更月，天上何如水底深。
野夫采鞭于东山偶得元者
羊士谔（唐代）

追风岂无策，持斧有遐想。凤去留孤根，岩悬非朽壤。

苔斑自天生，玉节垂云长。勿谓山之幽，丹梯亦可上。
离合作郡姓名字诗
黄省曾（明代）

婵娟王母，谢此下土。因息昆墟，口饮甘露。

云我三岛，二龙乘去。长啸碧虚，肃肃闲住。

紫芝初芳，瑶草又歇。生者可哀，日景易没。

徒见桃李，若木隔绝。古圣贤儒，人久澌灭。

扙锌挥旌，金销刃𡙇。晞视百年，目光终竭。以种以植，禾为蝗齧。
吊王承议二首 其一
李之仪（宋代）

崎岖南北旧相闻，晚困羁缧托后尘。盗贼馀风如振槁，里闾和气似深春。

雀巢绝探终能鷇，乌喙虽长自不伸。所去见思犹可想，九泉赍恨彼何人。
淮阴侯
黄庭坚（宋代）

韩生沈鸷非悍勇，笑出胯下良自重。
滕公不斩世未知，萧相自追王始用。
成安书生自圣贤，左仁右圣兵在咽。
万人背水亦书意，独驱市井收万全。
功成广武坐东向，人言将军真汉将。
兔死狗烹姑置之，此事已足千年垂。
君不见丞相商君用秦国，平生赵良头雪白。
拟行行重行行
曹家达（清代）

行行重行行，出门何所之。暮薄黄尘飞，相送不尽辞。

平地载双轮，去去风飙驰。风飙亦已急，嗒然当路歧。

露草萎阶除，新树发华滋。时节倏迁易，会言长相思。

焉知东流水，潮汐无还期。忧思寄鸿雁，测测心不持。

日月有光煇，惠照松柏姿。
东武二首 其二
张舜民（宋代）

景公登牛山，俯阚临邑区。耕耘被广野，轩冕充修衢。

斗鸡走狗马，击筑吹笙竽。鱼盐来海岱，桑柘入青徐。

饶乐曾无敌，弃背复何如。公乃叹而泣，顾谓诸大夫。

安得千万年，长有此国都。大夫助公泣，献寿犹欷歔。

晏子敛袂笑，笑此君臣愚。世事如轮环，曾不借须臾。

前此十数公，今已成丘墟。胡不长守此，乃与子孙居。

始知富贵者，喜受庸人谀。岂独当时笑，后世亦揶揄。
雨后板桥游眺
储国钧（清代）

小雨涤残暑，新凉水上生。帆飞岚翠动，燕掠水风轻。

津市分斜照，人家共晚晴。淹留恋清景，双眼一时明。
闻雁
万寿祺（明代）

此夕初闻雁，居然知异乡。
惊心万里月，回首一年霜。
未敢同胡越，非因谋稻粱。
天涯沦落者，半夜起彷徨。
侯桂舲军门以《疏勒望云图》属题，赋五言四章 其二
杨昌浚（清代）

誓扫龙庭日，男儿万里征。短衣随汉将，长剑出秦城。

红柳迷乡邑，黄沙决死生。楼兰方未斩，敢恤倚闾情。
你能禅三乡俊宿山
释德洪（宋代）

湘西春色无人要，万顷镜空飞白鸟。小阁披衣眼力衰，一声款乃酬清晓。

芒鞋闲穿聚落来，此岸绿阴行不了。南台老未忘乡井，抵掌清谈辄高笑。

烹茶煮笋未当勤，放意赋诗语奇峭。此生何处不戏剧，万事随缘真道妙。

何当借子西斋宿，共看湘月千峰表。
题桐城张相国赐园泛舟图 其二
刘统勋（清代）

碧流如带隔红尘，画舫兰桡荡绿蘋。未便一竿江海去，波分太液足垂纶。
宫女读书
怀让（明代）

院院烧香礼月星，笙歌一派隔银屏。垂帘正诵周南什，不省羊车过后庭。
湖斋
朱之纯（宋代）

平湖十顷水汪洋，得意茅斋且屈藏。园种小桃今结子，池栽翠芰更闻香。

六龟已兆千年瑞，双鹤看呈八月祥。居此倏然忘世味，此心尤懒去龙阳。
荔子 其二
黄裳（宋代）

绛包玉液踰中夏，黛染罗帷度北风。艳异尤争西子笑，晓来亲见状元红。
笛
朱淑真（宋代）

谁家横笛弄轻清，唤起离人枕上情。
自是断肠听不得，非干吹出断肠声。
哭李象
杨衡（唐代）

白鸡黄犬不将去，寂寞空馀葬时路。草死花开年复年，

后人知是何人墓。忆君思君独不眠，夜寒月照青枫树。
寄白云长老
释重显（宋代）

八纮云静明寥泬，夜永松堂对寒月。凋残片叶坠虚庭，冷寂何人立深雪。

因忆钱唐郜禅者，十载岩栖曾未下。分飞谁谓绝相同，远念冥冥欲奚写。

忽闻赴请之仙都，声光蔼蔼登清途。孰云天骥骤方外，自笑大鹏离海隅。

乾坤窄，乾坤窄，湛卢潜射斗牛白。茫茫无限未归人，到必为时除点额。
肩吾摘傍梅读易之句以名吾亭且为诗惟发之用
魏了翁（宋代）

三时收功还朔易，百川斂盈归海{外广内逆去辶}。
谁将苍龙挂秋汉，宇宙中间卷无迹。
人情易感变中化，达者常观消处息。
向来未识梅花时，绕溪问讯巡檐索。
绝怜玉雪倚横参，又爱青黄弄烟日。
中年易里逢梅生，便向根心见华实。
候虫奋地桃李妍，野火烧原葭菼茁。
方从阳壮争门出，直待阴穷排闼入。
随时作计何大痴，争似此君藏用密。
人官天地命万物，二实五殊根则一。
囿形辟盍浑不知，知把真诚作空寂。
亭前拟绘九老图，付与人间子云识。
甲子岁元日
陆游（宋代）

饮罢屠苏酒，真为八十翁。
本忧绿直死，却喜坐诗穷。
米贱知无盗，云霒又主丰。
一箪那复虑，嬉笑伴儿童。
宫词
王仲修（宋代）

万户千门入建章，金绳界路柳丝黄。
和风偏度乐声细，晴日自随宫泉长。
招弟辈饮次韵
陈著（宋代）

浅量能消酒几杯，争如俗子厌人来。
明朝定到梅山下，不管梅花开未开。
题东坡墨迹
释善珍（宋代）

党籍英贤尽，长淮南北分。
忠奸论方定，金璧购遗文。
以采菊东篱下悠然见南山为韵赋十首
方回（元代）

不谓予坦率，即谓予缪悠。
冷官尚难为，热官何可求。
寂寂雀罗门，无复车前驺。
但恐严光足，终胜张禹头。
客来且一觞，十觞未遽休。
示邦人诗
萧振（宋代）

我本江海人，来守仙佛国。年丰讼牒稀，公事不留积。

岂无一樽酒，约客飞大白。重念此邦人，朝饱不谋夕。

顷遭两年荒，十九皆菜色。城中多饿殍，倒死臭熏陌。

幸兹连岁丰，粒米弃狼籍。嬉嬉不营生，便尔轻牟麦。

三日天不雨，沙田已龟坼。十家九无储，何以度饥厄。

我为此邦忧，夜眠不安席。愿天岁岁丰，愿尔痛俭啬。

一年三年储，三年九年食。尧汤虽在上，丰歉岂可测。
寒草
梅尧臣（宋代）

寒草才变枯，陈根已含绿。
始知天地仁，谁道风霜酷。
过临淮
张耒（宋代）

冲寒发孤城，带雪入异县。
春阴舟楫回，远眼烟木乱。
朝来云间塔，别我忽不见。
春流背客去，应过前日岸。
怀居念缱绻，送别祝寝饭。
抚事良有怀，申情能无叹。
百花洲杂题
黄庭坚（宋代）

范公种竹水边亭，漂泊来游一客星。
神理不应从此尽，百年草树至今青。
诗三首 其二
徐守信（宋代）

富贵贫穷各有由，宿缘分定莫罔求。不曾下得春时种，空守荒田望有收。
长平箭头行
苗令琮（清代）

锐头竖子勇如虎，长平穴中斗群鼠。四十万人灰烬飞，耕作髑髅山下土。

狼牙三脊人血腥，青碧斑剥铜花生。冷光射我迫难视，吼作丹川呜咽声。

波流赤血下杀谷，满眼污泥鬼雄哭。寒风飒飒吹阴沙，断镞残兵怨马服。

吁嗟乎，尔曹自死平原君，赵括小子何足云，当时岂无廉将军。

升平遗箭犹存在，留与耕人作铜卖。
病中寓秦溪
陈言（明代）

病多慵引架书看，双袖龙钟泪不干。
世态炎凉随节序，人情反覆似波澜。
溪风送雨过秋寺，山鸟将雏傍药栏。
同学少年多不贱，独将衰鬓客秦关。
守岁，分乐字，赋得岁熟鸦声乐
孙元衡（清代）

慰湣对穷海，忧来自求索。招摇指东陆，岁事蛇赴壑。

人定一鸦啼，佔兆丰登乐。三岁迫骄阳，以我禦穷薄。

物情相慰藉，先声良不恶。气候微足徵，天意欣所托。

拙宦如老农，关心但耕凿。雷电司冬令，草木鲜零落。

好雨过林皋，众星灿寥廓。嘿焉念故巢，拂衣谁与作。
芍药
李覯（宋代）

斜月正当楼，香雾压城重。
起傍小兰行，花亦方大梦。
列遵道以古铜爵见归
李彭（宋代）

何年铜爵姿状古，如对高人开美度。重云结叠虺虺雷，绕腹循美危欲雨。

廉问御风之子孙，世南秘书藏肺腑。纵釴欲炙真垂涎，举以寿卿吾所许。

非无玉舟金叵罗，简素睨之如粪土。奈何赵璧复来归，知我怀兹会心侣。

拂尘识面如故人，口不能言实庄语。细酌明窗旧索郎，伴我微吟度寒暑。
后两日叶干携酒
朱翌（宋代）

喜君酾酒吸鲸空，置我飞云卷雾中。
蒲鸽青浮初落蔕，冰蚕繭就旋开篷。
小凉已觉生衣怯，短策能寻熟路通。
直上高台延望眼，万山横浸一溪东。
句 其八
赵佶（宋代）

暖河消雪带，风柳散冰丝。
菊花新·雪牖风轩度岁
葛长庚（宋代）

雪牖风轩度岁。时听芭蕉，雨声凄恻。情多易感，渐不觉鬓成丝。凄又成千古，诮如梦里。西山南浦尽秋意。一望芦花飞。有一点沙鸥，点破松梢翠。凄然念起。觉两腋凉飙细。诗兴浑飞在渔乡橘里。
离合 其五 承乏淄青将发有怀故人寓郡望姓字
王世贞（明代）

漾漾黄河流，水声驰天末。秋风吹高原，禾黍夕烟灭。
酬张籍司业见寄
姚合（唐代）

日日在心中，青山青桂丛。高人多爱静，归路亦应同。

罢吏方无病，因僧得解空。新诗劳见问，吟对竹林风。
梦种菜
杨万里（宋代）

背秋新理小园荒，过雨畦丁破块忙。
菜子已抽蝴蝶翅，菊花犹著郁金裳。
从教芦菔专车大，早觉蔓菁扑鼻香。
宿酒未销羹糁熟，析酲不用柘为浆。
细言应令诗
王规（南北朝）

针锋于焉止息，发杪可以翱翔。蚊眉深而易阻，蚁目旷而难航。
赵北口
沈青崖（清代）

浮鹢年年灞浐东，鼎湖龙去翠华空。罟师晒网斜阳外，牧竖牵牛浅水中。

春晓苏堤杨柳月，秋深鉴曲蓼花风。重华若举横汾乐，鱼鸟亲人定不同。
将入都门别南楼感赋 其一
周映清（清代）

飞花下浅渚，岸柳催行舟。再拜别高堂，雪涕辞南楼。

兹楼廿年住，纵目娱清幽。一旦舍之去，揽裾事远游。

青天见黄鹄，振羽翔高秋。岂不恋旧巢，恋亦不能留。
客夜寒雨
成鹫（清代）

重阴薄微阳，万族息群动。夜昏闭衡门，土壁周无缝。

长襟覆短床，黑蛇蟠铁瓮。北风如橐籥，呼吸由窗空。

渐闻檐雨声，始觉山月霿。寒生纸帐薄，雪压庭柯重。

不眠知夜长，独起歌商颂。高天低片云，惨澹连楹栋。

我无龟手药，久立筋骨痛。抖擞七斤衫，枵然了无用。

自笑住山人，行李无赍送。譬彼初生驹，从不习羁鞚。

孤蓬离本根，大地原空洞。冷煖只自知，裘葛聊随众。

经年别旧林，日暮思群从。石田已荒芜，茅屋今谁共。

猿鹤守穷山，宁能免饥冻。平生学道心，念此得无梦。

何时归去来，鹿门事耕种。
读陶诗
柯振岳（清代）

天地有元气，而无远作痕。作诗尚雕琢，真意竟何存。

陶公五字诗，独得风雅源。高妙出自然，言外复有言。
冬暮
晁公溯（宋代）

风林委黄叶，寒乌噪枯枝。
四山失其蔽，惨淡无奇姿。
是时岁云暮，节物良可悲。
边马嘶北风，塞垣草亦衰。
传闻西南戍，未敢休王师。
不辞征行苦，颇念馈饷迟。
遥怜持戟士，半是五陵儿。
不知家存亡，辛苦临边陲。
日暮裘褐单，谁当寄征衣。
春江夕泛二首 其二
薛季宣（宋代）

夕泛春江里，扁舟万里心。仰头竟空碧，疏樾成清阴。

浩志曷可遂，归怀讵能寻。波随乱山急，意若□流深。

日落洲上苇，霞生雾堆金。重渊狎已贯，飘风顾难禁。

岩峦多李花，冰霜积梅林。为何纵松舟，且以开吾襟。

迎送未云已，浮云逐行吟。
句
汪崇亮（宋代）

梦回酒醒不知处，月静人稀方忆君。
夜酌龙蟠矶头
王廷陈（明代）

大江之半石嵯峨，石上楼台荡碧波。沙净凫鹚依槛泊，月明舟碧逼筵过。

中流拟接鲛人室，深夜犹闻渔父歌。危坐转惊银汉上，幽栖翻厌碧山阿。
夏夜杂兴 其四
谢逸（宋代）

青青棘篱蔓，碧色侵琅玕。嶷嶷枝叶茂，萦纡矛戟间。

风露岂不佳，弱质危难安。愿言依松柏，永与同岁寒。
阮郎归
晁补之（宋代）

儿童嬉戏杏花堤。春归不解悲。重来草露湿人衣。无花空绕枝。

曾学道，久忘机。一尊甘若饴。平生鱼鸟与同归。临风心自知。
春日
真山民（宋代）

韶光今几许，我欲问流莺。
花影扫不去，草根锄又生。
心空诸妄息，身老万缘轻。
正是春风好，幽兰不肯争。
和吴盐丞雪中湖上访梅四首
杨万里（宋代）

朔风敢傍贵人严，约束天花莫入檐。
药玉船宽初潋潋，销金帐暖政厌厌。
成化戊戌十二月十六日与吴原博史明古张子静游阳山入云泉庵观大石联句 其二
李应祯（明代）

神驱道裤呵，鬼劈文错综。尊严凛君临，张拱俨宾送。

环列尽儿孙，拥护等仆从。欲假愚公移，谅匪雍伯种。

卧鼓慨桴亡，对臼怯杵重。猊吻讶未收，龙鬣怒难控。

凝血疑痛鞭，立肺讵冤讼。上漏还启窗，中通自成弄。

大惟补天功，小可砭肌用。分矢肃慎来，浮磬泗滨贡。
戏赠育王虚白长老
王安石（宋代）

白云山顶病禅师，昔日公卿各赠诗。
行尽四方年八十，却归荒寺有谁知。
答李浣三首
韦应物（唐代）

孤客逢春暮，缄情寄旧游。
海隅人使远，书到洛阳秋。

马卿犹有壁，渔父自无家。
想子今何处，扁舟隐荻花。

林中观易罢，溪上对鸥闲。
楚俗饶辞客，何人最往还。
杭方伯世卿登我龙山不克奉陪
邵宝（明代）

百里荆溪十载违，相逢谁道旧情非。病如梦里予初寤，画在诗情子亦归。

两地青山歌响应，一星南极望依微。凭君再订登高约，听罢沧浪共振衣。
孤舟
郭远（宋代）

孤舟明月转相亲，瘦影欺风强自珍。自古悲秋惟作客，况今年少不如人。

飞鸿肃肃身将隐，落叶萧萧夜向晨。几度渔歌连晓角，不堪旅思欲沾巾。
江淮伤感
释斯植（宋代）

水流花片湿轻红，多少英雄逐晓风。
三百余年歌管地，数声欢犯不相同。
阮郎归
冯延巳（五代）

南园春半踏青时，风和闻马嘶。青梅如豆柳如丝，

日长蝴蝶飞¤

花露重，草烟低，人家帘幕垂。秋千慵困解罗衣，

画梁双燕栖。

角声吹断陇梅枝，孤窗月影低。塞鸿无限欲惊飞，

城乌休夜啼¤

寻断梦，掩深闺，行人去路迷。门前杨柳绿阴齐，

何时闻马嘶。
送魏良辅秀才还新建 其三
罗钦顺（明代）

千里琴书入故村，朋来何惜酒频温。也应问讯村南北，兵后耕牛几具存。
次韵君俞兼简少孙六首 其一
李之仪（宋代）

连璧兼金尽出伦，雪髯霜鬓信陈人。能忘枘凿方圆异，许接风陈变化新。

绝韵淹时劳极目，虚斋穷日但凝尘。何当一笑披环堵，赖月吟哦未厌贫。
黄浆山
黄鹏举（宋代）

清泉彻底莹无泥，唤作黄浆恐未宜。
若见洞仙还寄语，佳名当唤碧琉璃。
题龚嘉谋墨梅
王质（宋代）

梅花一枝复一枝，是邪非邪吾不知。空堂惨淡寒寂寞，安得璀璨生光辉。

今朝朔云覆江野，无乃雪花冲屋楣。少定徐观元不尔，壁上横陈皆不飞。

摩挲零乱争欲动，亟避又不来沾衣。稍悟寒英著明缟，已信未信犹衔疑。

虽然是梅不是雪，亦岂人力攘天机。伸脚欲下俄复缩，泠泠亦似奔湍溪。

忽听檐牙啅林雀，纷纷惊下玉葳蕤。鼻端三嗅定何有，萧骚若有霜风吹。

乃是瀼溪小龚子，搦笔汎翰生清奇。老杜见松被松嚇，王子见梅遭梅欺。

却忆西湖疏影里，断桥流水袖香归。
凉夜寄重庆馆友人
黄英（明代）

隐隐微凉动碧罗，呼灯起问夜如何。雄风每欲披襟赋，明月应来对酒歌。

名等浮云生幻影，诗如慧剑斩愁魔。敲冰煮茗巴山话，记取旗枪手自搓。
湖上闲望
白居易（唐代）

藤花浪拂紫茸条，菰叶风翻绿剪刀。

闲弄水芳生楚思，时时合眼咏离骚。
霜叶飞（冬日闲宴）
黄裳（宋代）

谁艰留得年华住。韶华今在何处。万林飞尽，但惊天篆，半空无数。望消息、霜催雁过，佳人愁起云垂暮。就绣幕、红炉去。金鸭时飘异香，柳腰人舞。休道行且分飞，共乐还一岁，见景长是欢聚。大来芳意，既与名园，是花为主。翠娥说、尊前笑语。来年管取人如故。向寂寞，中先喜，俄顷飞琼，化成寰宇。
孤灯效玉川子五首 其三
宋湘（清代）

三尺尘埃壁上剑，数本散乱床头书。剑光耿耿雪抱匣，书声咿咿霜压庐。
紫毫笔－讥失职也
白居易（唐代）

紫毫笔，尖如锥兮利如刀。江南石上有老兔，

吃竹饮泉生紫毫。宣城之人采为笔，千万毛中拣一毫。

毫虽轻，功甚重。管勒工名充岁贡，君兮臣兮勿轻用。

勿轻用，将何如，愿赐东西府御史，愿颁左右台起居。

搦管趋入黄金阙，抽毫立在白玉除。臣有奸邪正衙奏，

君有动言直笔书。起居郎，侍御史，尔知紫毫不易致。

每岁宣城进笔时，紫毫之价如金贵。慎勿空将弹失仪，

慎勿空将录制词。
隋门。炀帝
周昙（唐代）

拒谏劳兵作祸基，穷奢极武向戎夷。

兆人疲弊不堪命，天下嗷嗷新主资。
赋得古井送王明府
戴叔伦（唐代）

古井庇幽亭，涓涓一窦明。仙源通海水，灵液孕山精。

久旱宁同涸，长年只自清。欲彰贞白操，酌献使君行。
张工部至薄寒山下有书无由驰报輤车之至倍切悲怀
权德舆（唐代）

书来远自薄寒山，缭绕洮河出古关。

今日难裁秣陵报，薤歌寥落柳车边。
颂古五十五首
释绍昙（宋代）

霜风括地扫枯荄，谁觉东君令已回。
唯有岭梅曾漏洩，一枝先向雪中开。
题美美摹宋徽宗杏花鹦鹉
吴灏（清代）

红杏花繁春意闹，名图天水美美效。两宋高华入眼中，风神喜得当时貌。
壬子冬送休复北上俯仰今昔情见乎词 其三
沈守正（明代）

但见萧萧柳，应怜蓼蓼莪。鲜民巳潦倒，之子莫蹉跎。

一路青山少，千秋白眼多。王孙寄语者，气色比如何。
游山简习池
宋庠（宋代）

昔日白接䍦，时时诣诸习。累榭今已颓，清池尚堪挹。

遥源乳窦响，败防流沙急。况复兰蕙时，幽香远相袭。
颂古四十五首
释如珙（宋代）

曲设多方验作家，有谁亲见老玄沙。
耳聋口哑眼睛瞎，五浊众生数似麻。
十月朝开炉偶书。余病归二年，未能拜扫松楸
范成大（宋代）

圃芋今年紫，篱枫昨日丹。
开炉修故事，听雨说新寒。
桔社重游阻，楸行再拜难。
此时西望眼，衰涕不胜弹。
闻蝉有感三首
宋祁（宋代）

残蜕抛何处，新声集迥枝。
岁芳鵙后妬，露信鹤前知。
风坞嘶清御，霞梢咽暝规。
此时兼一叶，并助长年悲。
菩萨蛮（怨别）
刘仙伦
（宋代）

吹箫人去行云杳。香篝翠被都闲了。叠损缕金衣。是他浑不知。

冷烟寒食夜。淡月梨花下。犹自软心肠。为他烧夜香。
喜刘元煇至二首
方回（元代）

诗翁今雨来，同步上荒台。
草死元藏药，花穷始到梅。
南方酣战急，北陆苦寒催。
穷老情怀恶，因君得暂开。
林馆避暑
羊士谔（唐代）

池岛清阴里，无人泛酒船。山蜩金奏响，荷露水精圆。

静胜朝还暮，幽观白已玄。家林正如此，何事赋归田。
清明 其二
李彭（宋代）

高柳半天浑欲眠，二毛苦上接篱边。兴深杯杓怀山简，勾梦池塘忆惠连。
夜闻姑恶
陆游（宋代）

学道当於万事轻，可怜力浅未忘情。
孤愁忽起不可耐，风雨溪头姑恶声。
颂证道歌·证道歌
释印肃（宋代）

定慧圆明终不失，天回地转光澄寂。
劫火洞然转转新，个事如如谁委悉。
鹧鸪天（城南书院饯别张南轩赴阙奏事知严州吕胜己）
吕胜己（宋代）

竹树萧萧屋数椽。平湖漫漫纳通川。有时竹杖芒鞋至，醉著山光水色间。

成小隐，未经年。功名夷路稳加鞭。逢时且数中书考，他日还寻独乐园。
忆李御史云
郑善夫（明代）

忆昔在吴会，与子共昕夕。剧谈例百壶，醉咤沧溟窄。

晨光倏不例，人事转凄恻。予复苦羁旅，子已作逐客。

鄱阳波浪深，南岳瘴雾塞。鸿冥天万里，帛书经岁得。

谁知消息来，竟作幽明隔。冥契既永逝，今我何萧摵。

曩时青莲花，持抱化为石。回首灵源山，云际且屏迹。
拟古九首 其五
胡翰（明代）

梧桐生朝阳，不附众木林。上枝拂云汉，下根固重阴。

岁久材质古，斫为姚氏琴。朱弦翾横理，加以玉与金。

徽轸何粲粲，清弹扬妙音。重华不可见，怀思意何深。
童丱须知 其六
史浩（宋代）

被衣不要大温然，腠理开舒易感寒。譬似檐隈生草木，不禁霜雪便彫残。
题杨从行湘诗卷
乐雷发（宋代）

叫云吹玉舜祠边，醉嚼琼糜漱石泉。
旧读离骚今忘却，快披秋卷嗅兰荃。
穷冬积雪闵织妨妇
陈文蔚（宋代）

长哦豳人诗，九月欲授衣。
方当流火辰，先已戒其期。
当春非不蚕，入夏非不丝。
一寸不上身，止为忧啼饥。
蚕毕起功绩，关心听鸣鵙。
岂不念人生，所急在衣食。
衣单寒不御，鹑结百千缕。
轻裘那得知，凄其良自苦。
穷冬岁将在，雪片大如掌。
怜他昨日织，安知今日纺。
娇痴贵安女，未始识机杼。
纨绮厌不华，缯帛何曾数。
贫富固有分，茫茫何足论。
感角此时心，宁不哀穷困。
冯谁歌七月，俾汝知时节。
塞墐聊补纫，轩栾围榾柮。
南乡子·归路近
李珣（五代）

归路近，扣舷歌，采真珠处水风多。曲岸小桥山月过，烟深锁，豆蔻花垂千万朵。
六亭
史弥宁（宋代）

我不能如叔子登岘首，名配此山垂不朽。
又不能如少陵登吹台，酒酣怀古胸崔嵬。
但见穹崖翠阜清绝处，爱此出奇不尽之诗材。
邵阳城中景何好，峻屏四面森围绕。
西南诸峰尤蔚然，地接衡庐青未了。
天将图画开湘堧，云木罗立呈鲜妍。
上有蝉聊百雉堞，下有鳞差之晴烟。
人指山形似龙跃，绣谷峥嵘露头角。
遐观捧出颔底珠，背负凌虚势腾踔。
一爪突起扶杏冈，一爪盘踞苍雪傍。
翘尾蜿蜒卷寒碧，便拟为霖苏八荒。
老我跻攀兴不浅，醉吟拍拍诗瓢满。
祗言此乐与人同，谁子看山能具眼。
清明日再过上方寺留别山僧
皇甫汸（明代）

兰若诸天外，桃花二月深。携尊初就竹，馈食正闻禽。

落景衔空水，寒烟净法林。休公方怨别，愧我去何心。
浣溪沙 春雨二首 其一
冒德娟（清代）

帘外东风带晓烟。湿云酿雨做春天。馀寒未退小窗前。

初润花梢知节候，助人娇困耐人怜。鸳鸯波上羽纤纤。
句
范雍（宋代）

五老峰排连户色，万山寒耸入云株。
【仙吕】后庭花破子_柳叶黛眉愁
孙梁（清代）

柳叶黛眉愁，菱花妆镜羞。夜夜长门月，天寒独上楼。水东流，新诗谁寄，相思红叶秋。
赴翠峰请别灵隐禅师
释重顯（宋代）

临行情绪懒开言，提唱宗乘亦是闲。
珍重导师并海众，不胜依恋向灵山。
郭府判书友于堂榜谢之以诗 其二
徐鹿卿（宋代）

堂碍云霄扁友于，黑蛟光射斗牛墟。细筋入骨藏棱外，妙手师心洒墨初。

只为忠诚珍柳笔，多因节义重颜题。知君清德光前古，发露毫端直绪馀。
阮郎归
徐似道（宋代）

茶寮山上一头陀。新来学者么。蝤蛑螃蟹与乌螺。知他放几多。

有一物，是蜂窝。姓牙名老婆。虽然无奈得它何。如何放得它。
送夔州班使君
卢纶（唐代）

晓日照楼船，三军拜峡前。白云随浪散，青壁与城连。

万岭岷峨雪，千家橘柚川。还知楚河内，天子许经年。
蓦山溪 曾萧真人
王哲（金朝）

真人已悟，四海名先到。只为有声闻，却隔了、玄元妙道。

可怜仙骨，落入鬼形骸，一般衰，一般老。空恁一般了。

岂知玄妙。刚被身心傲。度日若聋盲，诮不识、丹砂炉灶。

好将二物，鼎内结成丹，服饵了。得长生，携手归蓬岛。
送刘观察赴襄阳
胡宿（宋代）

甲队霜秋莹武蜂，万兵都府去临戎。习池岘首风流远，汉水方城气象雄。

宴榭鸣鼍飘画鼓，射堂栖鹊试雕弓。平时公子推能政，爱日遥知遍境中。
送僧归蜀
韩驹（宋代）

巴江之中有尺鲤，扬波鼓浪三千里。早知辛苦上龙门，不如归戏巴江水。
解嘲十绝呈浩西堂
释绍嵩（宋代）

平居懒与慢相亲，养掘藏愚春复春。
已信此心安此命，世情奈值不容真。
六丑 沪上元夕，和梦窗吴门元夕风雨韵
朱祖谋（清代）

渐梅英堕粉，翠幄暖、花风新掣。剪淞半江，春绡冰晕灭。

密逗芳节。细漏丁东际，绣幡双影，近宝台高揭。蕃街走马嘶尘热。

雾络消香，波帘卷缬。沈沈酽寒城阙。被琼箫成阵，迤逦吹彻。

吟悰渐歇。况侵年苧发，记起传柑事，情味别。春芳又迟鸣鴂。

溅行云倦趁，曲坊巾袜。银荷烬、闹蛾飞绝。不堪是、掷遍金钱换了，旧时明月。

歌尘定、犹旋回雪。听笑语、凝白阑干外，清铅暗结。
莺啼序
刘辰翁（宋代）

闷如愁红著雨，卷地吹不起。便故人渺渺，相逢前事，欲语还己。凝望久、荒城落日，五湖四海烟浪里。问而今何处，寄声旧时邻里。

闲说那回，海上苏李。雪深夜如被。想携手、汉天不语，叫□不应疑水。待河梁、一尊落月，生非死别君如酹。望故人阁上，依稀长剑方履。

古人已矣，垂名青史，谓当如此矣。又谁料浮沈，自得鱼计。赏心乐事，良辰美景，撞钟舞女，朱门大第。雕鞍骏马番装笠，笑虚名何与身前事。区区相望，饿死西山，悬目东门，人生何乐为此。

古人已矣，天下英雄，使君与操耳。听喔喔、鸡鸣早起，屡舞徘徊，痛饮高楼，狂歌过市。苍苍万古，羲农周孔，文章事业星辰上，至而今、枯见银河底。笑他黄纸除君，红旗报我，为君助喜。
偈颂八十五首
释妙伦（宋代）

峭峻一方，玲珑八面。
须弥灯王，有眼者见。
若不见，随我脚跟转。
月下弹琴记集句诗二十首 其七
李桢（明代）

有时颠倒著衣裳，万转千回懒下床。艳骨已成兰麝土，蓬门未识绮罗香。

汉朝冠盖皆陵墓，魏国山河半夕阳。满眼波涛终古事，离人到此倍堪伤。
进仰山瑞禾诗宋大雅十三章
张商英（宋代）

彼修者禾，其穗七兮。夐古所无，今感格兮。

岁在庚辰，利见大人。十有二祀，而纪庚寅。乾坤六子，遇庚则新。

大人法天，有革有因。

皇帝孝仁，羹墙神考。遹追先猷，三代之道。炳然规模，百世之宝。

敢弗祇从，率意改造。

蔽自渊衷，恪遵熙丰。法非补完，熙丰是同。

乃戢干戈，不勤远略。烦敛是蠲，冗官是削。屏斥浮虚，尊敦俭朴。

舳舻尾衔，溯流通洛。

泉币既平，商旅云行。四民乐化，迭为重轻。

乃疏禁网，及释青枉。流徒赐还，鹿解禽放。戴恩和顺，涵泳旷荡。

父子怡怡，朋友交饷。

百度孔修，德泽滂流。官知奉法，吏畏纳赇。农夫熙熙，服我先畴。

桴鼓不鸣，奠枕靡忧。

职是善化，有赫临下。阴阳泰通，薰蒸陶冶。惠两柔风，太和塞野。

渗漉百嘉，芃芃禾稼。

帝宅中天，何知其然。四方郡国，咸奏丰年。丰年之象，何以昭宣。

爰有异粟，八节如鞭。

一本之上，双茎相向。穗叶敷荣，挺拔寻丈。

高而不危，神力扶持。同而能异，济物是宜。

彼修者禾，其实骈罗。天子万年，本枝蕃多。
槐阴书屋为姚少师乃子赋
金幼孜（明代）

种来槐树碧森森，高覆茅斋十亩阴。积翠满庭侵缥帙，清风入座濯鸣琴。

盍簪时有衣冠集，闭户不闻车马音。壮志穷经知有待，沉潜须识古人心。
如梦令
佚名（宋代）

疑是水晶宫殿。云女天仙宝宴。吟赏欲黄昏，风送一声羌管。烟淡。霜淡。月在画楼西畔。
除夕同庞景元过饮李时芳馆时景元将归
李英（清代）

竹林行乐且相亲，雪满河山莫问津。邸里共欢除夕酒，灯前俱是异乡人。

世情曲折交游在，客况萧条岁月新。却羡梅花千万树，天涯明日又逢春。
过隐者湖上所居
权德舆（唐代）

蜗舍映平湖，皤然一鲁儒。唯将酒作圣，不厌谷名愚。

兵法窥黄石，天官辨白榆。行看软轮起，未可号潜夫。
春日左阙门宴罢閒坐掖舍即事
郭谏臣（明代）

宴罢宫门午漏迟，掖垣花发万年枝。晴窗燕语黄金屋，春水鸥年碧玉池。

丽日垂辉薰细草，东风无力曳游丝。微臣幸际清平世，愿播阳和及海涯。
心逸斋
林鸿（明代）

二五妙凝合，清明在吾躯。惟心万物灵，湛然抱中虚。

知诱由外感，逐物情乃趍。以兹巧伪萌，营营实勤劬。

若人志前修，作意惟圣谟。百体既顺正，天君日安舒。

静处守仁宅，纡行由义途。希颜古有训，勖哉逢掖徒。
同峻伯夜过助甫得钟箫二字
宗臣（明代）

万柳催吾别，孤槎去国遥。主恩还剑佩，春色岂兰苕。

白雪宁谁妒，黄金任尔骄。美人从此隔，忍听广陵箫。
九鲤湖
吴有定（宋代）

昔闻九仙灵，今登九仙地。
枭枭一炉香，寥寥千载事。
至荆公墓
周文璞（宋代）

年少坐谈玄，钟山直北边。
春风吹梦过，泪浥旧貂蝉。
天街马上遇雪
宋庠（宋代）

章街十里瑞霙飞，有客蓬山寓直归。
双履未穿乘款段，比量东郭是轻肥。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭 其三
姚燮（清代）

自汝为我妇，未尝我乖忤。但嫌汝太明，事每穷细故。

敢以刻露多，竟遭造物恶。外动虽胜常，内劳已残蠹。

窥汝力不支，犹作百端护。因循而至今，亦我于汝误。

迨识恶梦非，晨钟已将寤。汝病诚何由，在我转难喻。
送李衡
任翻（唐代）

羁栖亲故少，远别惜清才。天畔出相送，路长知未回。

欲销今日恨，强把异乡杯。君去南堂后，应无客到来。
周元亮奉赦南还龚孝升有诗赠别旋起青州道次韵和寄 其九
邹式金（清代）

萍水当年事，云泥隔世情。君为周二老，身是鲁诸生。
和端式上人十咏其三寒溪石
梅尧臣（宋代）

翠耸寒溪上，半隐寒松下。
水鸟立棱角，渊鱼游穴罅。
寻常置庭槛，琐细不知价。
次韵奉答四哥廷评欲垂访以诗为示
韩维（宋代）

再临乡国两逢春，乞与优闲荷帝宸。
德薄敢同商四老，论狂难预汉诸臣。
行吟水际花粘履，燕坐林间絮点茵。
早晚湖波照车马，为君酌酒鱠鲜鳞。
送赵延之亿送伴高丽人归国
赵鼎臣（宋代）

九州遗迹皆禹功，高丽之通自元丰。元丰圣人汤勇智，远交欲断匈奴臂。

越裳九译何自来，轺车不动丽人至。至今航海输国珍，稽首朝正礼甚驯。

吾皇寤寐率昭考，宠以大国升为宾。海上凌秋潮信熟，去凭贾客船如屋。

诏书拣选尚书郎，持节送之恩意缛。东夷北敌世为邻，久苦诛求夷甚贫。

愿归筦钥事天子，厌以形势初无因。颇闻天骄国方扰，种落攻之天所讨。

附书凭子问三韩，畏头畏尾何时了。天兵吊伐那可期，幽燕本自吾遗黎。

请将鸭绿酿为酒，来犒王师古北口。
三香图
赵文（宋代）

梅花瘦而贞，霜磨雪折骨愈奇。
山礬清而野，桃李场中不肯移。
梅也似伯夷，礬也似叔齐。
水仙大似孤竹之中子，不瘦不野含仙姿。
人生但愿水仙福，梅兄礬弟真难为。
清夜
洪朋（宋代）

万籁还无声，灯光耿清夜。跏趺据绳床，梦回蝴蝶化。

缘气亦何据，本心净无尘。蚤夜去求道，八荒因问津。

归来谢行李，众妙不远身。谁与商略此，玉麈炷炉芬。
恭和
吕公著（宋代）

雪消春动气清微，夹道都人望帝晖。
法部已调丝竹管，御袍初进赭红衣。
康衢弥节严三卫，真馆焚香降六飞。
宴罢瑶池回跸晚，五云通夜拥端闱。
水楼感事
吴商浩（唐代）

高柳螀啼雨后秋，年光空感泪如流。

满湖菱荇东归晚，闲倚南轩尽日愁。
秋怀十首末章稍自振起亦古义也
陆游（宋代）

暑退财几时，忽已迫霜露；西风一何厉，落叶纷满路。
老翁衰可一，日夜念墐户；衣裘先关怀，膏火亦当具。
酒尤不可缓，倾听糟床注。
供盘柿栗耳，何敢议雉兔！
角招 送宗湘文入都，即之官杭州
蒋春霖（清代）

劝君去。伤心海上、孤琴又缓君住。峭帆催晚渡。更酌酒杯，灯下深语。

青春鬓缕。莫厌染、京华尘土。十载江乡烽火。到楼阁五云中，忆哀鸿音否。

应许。桥题秀句。花围锦带，繫马扬州路。故人还寄旅。

待与重攀，津亭秋树。西泠梦阻。更不比、春波南浦。

后日相思甚处。怕零落、石矶边，闲鸥鹭。
宋正纪挽词二首
郭印（宋代）

振羽曾参上国鸿，偶飞不到广寒宫。
诗书教子心尤切，孝友承家德自丰。
一命未酬耽学志，半途何负摄生功。
新阡郁郁今埋骨，想见哀吟万国风。
卫明府寄枇杷叶以诗答
司空曙（唐代）

倾筐呈绿叶，重叠色何鲜。讵是秋风里，犹如晓露前。

仙方当见重，消疾本应便。全胜甘蕉赠，空投谢氏篇。
花洞
王之道（宋代）

浮渡竟何处，欲游未能游。
梦寐金谷岩，神往形独留。
异哉城市中，芳菲自春秋。
长红杂团綠，结成岩穴幽。
濠上观妓
张嗣纲（明代）

习家池上共徘徊，一曲清歌送落梅。云液醉残鹦鹉勺，玉箫吹彻凤凰台。

梦回似入巫山去，赋就疑从洛水来。良夜未央重剪烛，看花青眼为谁开。
明月生南浦 为孙子竺弟写丛兰便面
郑兰孙（清代）

情怀冷淡天涯客。弄墨调铅，强作消愁策。自叹穷途无长物。

赠作聊写崇兰碧。

幽艳中含贞静德。抱道深藏，不为炎凉易。珍重春华宜护惜。

年年便面常相识。
清江道中
胡琴窗（宋代）

黑潦妨行役，呼船渡碧湾。
春烟数家远，绿树一莺闲。
古有难行路，今无僻处山。
空馀芳草句，流落在人间。
南安试院无酒饮周道辅自赣上携一榼时时对酌
黄庭坚（宋代）

闻说君家好弟兄，穷乡相见眼俱青。
偶同一饭论三益，颇为诸生醉六经。
山吧已催乘传马，晓窗犹共读书萤。
霜花留得红妆面，酌尽斋中竹叶瓶。